AfriForum en AfriSake dringend in hof om kragafsluitings te voorkomArgieffoto: GCIS Dit het oor die feestyd aan die lig gekom dat Eskom van plan is om kragtoevoer na inwoners van verskeie munisipaliteite in die Noord-Kaap, Noordwes en Vrystaat af te sny, omdat sekere munisipaliteite versuim het om geld wat vir elektrisiteitsverskaffing van inwoners ingevorder is, aan Eskom oor te betaal. Hierdie munisipaliteite skuld Eskom miljarde rande. Die hooggeregshof hoor op 22 en 23 Maart vanjaar ŉ omvattende aansoek van AfriForum en AfriSake aan om te bepaal of Eskom se praktyk, om inwoners te benadeel weens die versuim van swakbestuurde munisipaliteite om hul verpligtinge na te kom, grondwetlik is. AfriForum en AfriSake meen Eskom, as ŉ staatsbeheerde maatskappy, het ander regsmiddele tot sy beskikking om sy tariewe in te vorder. Om betalende en wetsgehoorsame inwoners en instansies te straf vir die nalatigheid van onbekwame munisipale administrasies maak nie sin nie. Die benadering van Eskom, om te dreig met summiere kragafsluitings van volledige munisipale gebiede, is ŉ drakoniese en ongrondwetlike maatreël, wat neerkom op kollektiewe benadeling van betalers, sowel as wanbetalers. Willie Spies, regsverteenwoordiger van AfriForum en AfriSake, het in ŉ verklaring gesê die burgerregte-organisasies kan nie toelaat dat betalende dienstegebruikers, ouetehuise, hospitale, skole en nooddienste benadeel word weens die kultuur van wanbetaling onder sekere inwoners en die wanbestuur van munisipaliteite deur onbekwame amptenare nie. “Eskom het vroeër onderneem om nie met kragafsluitings voort te gaan voor die afhandeling van die hofaansoek in Maart nie. Die planne om nou agt munisipaliteite se krag af te sny, is strydig met Eskom se vroeëre onderneming en daarom nader ons nou die hof vir dringende hulp,” sê Spies.